

  **REPUBLIKA HRVATSKA**

![[Velika Kopanica]]() **BRODSKO – POSAVSKA ŽUPANIJA**

 **OPĆINA VELIKA KOPANICA**

 **Općinsko vijeće**

KLASA: 024-03/23-01/11

URBROJ: 2178-12-03-23-02

Velika Kopanica, 12. svibnja 2023. godine.

**Z A P I S N I K**

**s 16. sjednice Općinskog vijeća**

**Općine Velika Kopanica**

 Na 16. sjednici Općinskog vijeća Općine Velika Kopanica, održanoj dana 12. svibnja 2023.g u Općinskoj vijećnici, Vladimira Nazora 1, Velika Kopanica s početkom u 19:00 sati, bilo je prisutno 10 od 13 izabranih Vijećnika Općinskog vijeća Općine Velika Kopanica.

Nazočni Vijećnici: Tomislav Jagić - Predsjednik, Blaž Šokčević, Krunoslav Zdunić, Miroslav Matić, Patricija Kurtušić, Ivan Antolović, Maja Crnolatac, Ana Radičević, Mijo Filer, Tomislav Matasović.

Odsutni Vijećnici: Darko Relota, Marina Jularić Ergotić, Ivan Stojanović

Ostali prisutni: Ivan Meteš – načelnik, Marija Lolić Butorac - zapisničarka

Predsjednik Općinskog vijeća Općine Velika Kopanica (u daljnjem tekstu Predsjednik) – Tomislav Jagić otvorio je sjednicu u 19:00 h i pozdravio sve prisutne te konstatirao kvorum.

DNEVNI RED:

1. Mirovanje mandata Vijećnika:

 a) Izvješće Mandatne komisije,

 b) Svečana prisega novog Vijećnika;

1. Verifikacija Zapisnika s 15. sjednice Općinskog vijeća Općine Velika Kopanica;
2. Procjena ugroženosti od požara Općine Velika Kopanica, Plan zaštite od požara za Općinu Velika Kopanica i Prijedlog Zaključka o usvajanju Procjene ugroženosti od požara Općine Velika Kopanica i Plan zaštite od požara za Općinu Velika Kopanica;
3. Prijedlog Odluke o sufinanciranju cijene boravka djece s područja Općine Velika Kopanica u dječjim vrtićima;
4. Strategija upravljanja imovinom u vlasništvu Općine Velika Kopanica za razdoblje od 2023. do 2029. godine i Prijedlog Odluke o usvajanju Strategije;
5. Prijedlog Odluke o zakupu i kupoprodaji poslovnih prostora u vlasništvu Općine Velika Kopanica
6. Prijedlog Odluke o naknadama za rad članova povjerenstava
7. Razno.

Predsjednik Dnevni red daje na raspravu. Nakon što nije bilo komentara, pitanja i prijedloga, Predsjednik Dnevni red daje na glasanje.

Dnevni red je javnim glasanjem usvojen jednoglasno (9 glasova ZA).

**TOČKA 1: Mirovanje mandata Vijećnika:**

 a) Izvješće Mandatne komisije,

 b) Svečana prisega novog Vijećnika;

Predsjednik otvara 1. točku Dnevnog reda i daje riječ Predsjednici Mandatne komisije Patriciji Kurtušić.

a) Predsjednica Mandatne komisije pozdravlja sve prisutne i podnosi Izvješće. Izvještava da je

Vijećnik Robert Matasović (DP) od 10. travnja 2023.godine stavlja svoj mandat u mirovanje iz osobnih razloga, a da ga zamjenjuje Mijo Filer (DP). Predsjednica Mandatne komisije predlaže da Vijeće verificira mandat Miji Fileru i donese Zaključak o istom.

Na Izvješće Mandatne komisije nije bilo komentara.

Sjednici se priključio Vijećnik Tomislav Matasović (19:05 h).

Predsjednik Vijeća donosi prijedlog Zaključka o Izvješću Mandatne komisije, odnosno o mirovanju mandata Vijećnika Roberta Matasovića kojeg zamjenjuje predloženi član Mijo Filer.

Kako nema nikakvih komentara, pitanja i prijedloga, Predsjednik daje Zaključak i verifikaciju mandata zamjenika na glasanje.

Prijedlog Zaključka o Izvješću Mandatne komisije Općinskog vijeća Općine o mirovanju mandata i verifikacija mandata zamjenika su javnim glasanjem usvojeni s 9 glasova ZA, (Mijo Filer nije glasao).

b) Predsjednik poziva Vijećnika Miju Filera da ustanu i daju svečanu prisegu. Po pročitanom tekstu svečane prisege, Vijećnik Filer je izrekao „prisežem“.

**TOČKA 2: Verifikacija Zapisnika s 15. sjednice Općinskog vijeća Općine Velika Kopanica;**

Predsjednik otvara 2. točku Dnevnog reda i daje ju na raspravu.

Kako nema nikakvih komentara, pitanja i prijedloga, Predsjednik daje na glasanje drugu točku Dnevnog reda.

Verifikacija Zapisnika s 15. sjednice Općinskog vijeća Općine Velika Kopanica je javnim glasanjem usvojena jednoglasno (10 glasova ZA).

**TOČKA 3: Procjena ugroženosti od požara Općine Velika Kopanica, Plan zaštite od požara za Općinu Velika Kopanica i Prijedlog Zaključka o usvajanju Procjene ugroženosti od požara Općine Velika Kopanica i** **Plan zaštite od požara za Općinu Velika Kopanica;**

Predsjednik otvara 3. točku Dnevnog reda i daje riječ Pročelnici.

Pročelnica pozdravlja sve prisutne te izvještava kako su Procjena ugroženosti od požara i tehnološke eksplozije i Plan zaštite od požara dokumenti koje Općina mora usvojiti temeljem Zakona o zaštiti od požara. Pročelnica ističe da ja Općina na Procjenu ugroženosti od požara dobila suglasnost od Vatrogasne zajednice Općine Velika Kopanica i od Ministarstva unutarnjih poslova, Službe za civilnu zaštitu. U navedenom dokumentu nalazi se prikaz postojećeg stanja, činjenice koje su obrađene, prijedlog mjera kako bi se opasnosti od nastanka i širenja požara mogle smanjiti. Temeljem Procjene ugroženosti od požara donosi se Plan zaštite od požara. Procjene ugroženosti od požara vrijedi za 5 godina, a Plan zaštite od požara donosi se na godišnjoj bazi. U Planu zaštite od požara su navedene procedure tijekom vatrogasnih intervencija.

Kako nema nikakvih komentara, pitanja i prijedloga, Predsjednik daje na glasanje treću točku Dnevnog reda.

Procjena ugroženosti od požara Općine Velika Kopanica, Plan zaštite od požara za Općinu Velika Kopanica i Prijedlog Zaključka o usvajanju Procjene ugroženosti od požara Općine Velika Kopanica i Plan zaštite od požara za Općinu Velika Kopanica je javnim glasanjem usvojena jednoglasno (10 glasova ZA).

**TOČKA 4:** **Prijedlog Odluke o sufinanciranju cijene boravka djece s područja Općine Velika Kopanica u dječjim vrtićima;**

Predsjednik otvara 4. točku Dnevnog reda i daje riječ Načelniku.

Načelnik pozdravlja sve prisutne, a posebno novog Vijećnika, gospodina Filera. Ističe da se ova Odluka odnosi na sufinanciranje boravka djece u bilo kojem dječjem vrtiću na području Brodsko – posavske županije, odnosno 40 km udaljenosti od mjesta stanovanja u iznosu od 100,00 EUR-a, bez cenzusa.

Kako nema drugih komentara, pitanja i prijedloga, Predsjednik daje na glasanje četvrtu točku Dnevnog reda.

Prijedlog Odluke o sufinanciranju cijene boravka djece s područja Općine Velika Kopanica u dječjim vrtićima je javnim glasanjem usvojen jednoglasno ( 10 glasova ZA ).

**TOČKA 5: Strategija upravljanja imovinom u vlasništvu Općine Velika Kopanica za razdoblje od 2023. do 2029. godine i Prijedlog Odluke o usvajanju Strategije;**

Predsjednik otvara 5. točku Dnevnog reda i daje riječ Načelniku.

Načelnik pojašnjava da se Strategija upravljanja imovinom u vlasništvu Općine Velika Kopanica donosi temeljem Zakona o upravljanju državnom imovinom i prema preporukama Revizije za Općinu Velika Kopanica o obavljenoj Reviziji učinkovitosti i upravljanja i raspolaganja nekretninama jedinica lokalne i područne samouprave na području Brodsko-posavske županije. Strategija sadrži prikaz postojećeg stanja upravljanja imovinom, podatke o poslovnim prostorima u zakupu, prostore koje koriste udruge, podatke o upravljanju nogometnim igralištima, naveden je popis nekretnina koje Općina planira zatražiti od Ministarstva prostornog uređenja, graditeljstva i državne imovine kao npr. Mitine rupe. Također su navedeni razvojni projekti, strateški cilj i posebni ciljevi.

Vijećnik Tomislav Matasović postavlja pitanje na koje objekte se konkretno odnosi Strategija, na što Načelnik odgovara da se odnosi na sve objekte u vlasništvu Općine Velika Kopanica, kao što su društveni domovi, nogometna igrališta, mrtvačnice, groblja, a što se tiče Lovačkog doma Beravci i Velika Kopanica još uvijek je u postupku rješavanje imovinsko pravnih odnosa.

Kako nema drugih komentara, pitanja i prijedloga, Predsjednik daje na glasanje petu točku Dnevnog reda.

Strategija upravljanja imovinom u vlasništvu Općine Velika Kopanica za razdoblje od 2023. do 2029. godine i Prijedlog Odluke o usvajanju Strategije je javnim glasanjem usvojena jednoglasno (10 glasova ZA).

**TOČKA 6:** **Prijedlog Odluke o zakupu i kupoprodaji poslovnih prostora u vlasništvu Općine Velika Kopanica;**

Predsjednik otvara 6. točku Dnevnog reda i daje riječ Načelniku.

Načelnik ističe da će se u narednom sedmogodišnjem periodu na kojem se bazira Strategija, neaktivni poslovni prostori i stvari ponuditi na tržištu. Cilj je da poslovni prostori u vlasništvu Općine Velika Kopanica budu popunjeni i iskorišteni koliko je to moguće. Cilj je što racionalnije i učinkovitije upravljati prostorima u vlasništvu Općine Velika Kopanica. Ova Odluka je također usklađena sa Zakonom i u nju je nadodana ustanova za odgoj i obrazovanje, odnosno vrtić koji se planira graditi u skorije vrijeme.

Vijećnik Blaž Šokčević postavlja pitanje odnosi li se to i na prostore koje koriste udruge, na što Načelnik odgovara da se odnosi i na udruge.

Vijećnik Mijo Filer postavlja pitanje u vezi Vatrogasnog doma u Maloj Kopanici, na što Načelnik pojašnjava da se tu radi o pravu služnosti te da Vatrogasni domovi ne podliježu ovoj Odluci.

Kako nema drugih komentara, pitanja i prijedloga, Predsjednik daje na glasanje šestu točku Dnevnog reda.

Prijedlog Odluke o zakupu i kupoprodaji poslovnih prostora u vlasništvu Općine Velika Kopanica je javnim glasanjem usvojena jednoglasno ( 10 glasova ZA ).

**TOČKA 7: Prijedlog Odluke o naknadama za rad članova povjerenstava;**

Predsjednik otvara 7. točku Dnevnog reda i daje riječ Pročelnici.

Pročelnica pojašnjava da se ova Odluka odnosi na rad Povjerenstva koja se moraju osnovati temeljem Zakonskih propisa za određene postupke kao što je npr. Javna nabava, financiranje udruga, zapošljavanje. Članovi Povjerenstva trebaju biti stručni ljudi koji poznaju zakonski okvir za provedbu tih postupaka. Naknada se ne odnosi na službenike Jedinstvenog upravnog odjela ukoliko se Povjerenstva održavaju za vrijeme radnog vremena.

Vijećnik Tomislav Matasović postavlja pitanje o visini naknade, na što Pročelnica odgovara da je za Povjerenstva kao što je Jednostavna nabava ili Stožer civilne zaštite visina naknade je 20,00 EUR-a, a za postupak Javne nabave naknada za članove Povjerenstva bi bila 40,00 EUR-a.

Vijećnik Tomislav Matasović postavlja pitanje o stručnosti članova Povjerenstva, te kako to odrediti. Pročelnica odgovara da su to osobe koje poznaju zakonske odredbe u pr. postupku Javne nabave, znaju izraditi dokumentaciju za nadmetanje, znaju se koristiti oglasnikom javne nabave. Vijećnik Tomislav Matasović konstatira da su to osobe koje su završile tečaj, Pročelnica potvrđuje te pojašnjava kako najmanje jedan član Povjerenstva mora imati certifikat, odnosno položen ispit Javne nabave koji se polaže u Ministarstvu gospodarstva i svake tri godine se mora obnavljati.

Kako nema drugih komentara, pitanja i prijedloga, Predsjednik daje na glasanje sedmu točku Dnevnog reda.

Prijedlog Odluke o naknadama za rad članova povjerenstava je javnim glasanjem usvojena s 9 glasova ZA i 1 SUZDRŽAN.

**TOČKA 8: RAZNO**

Predsjednik otvara 8. točku Dnevnog reda i daje riječ načelniku.

Načelnik ističe neke od najvažnijih projekata te da je Općina od Ministarstva graditeljstva dobila sredstva za kupnju traktora koji će olakšati održavanje javnih površina.

Potpisan je ugovor za izvođenje radova na 3.fazi izgradnje Društvenog doma u Kupini.

Na dvije čestice koje su bile u natječaju za zakup poljoprivrednog zemljišta i za koje smo dobili suglasnost Ministarstva poljoprivrede, Državno odvjetništvo je tražilo poništenje natječaja za iste zbog razlike u veličinama čestica u Programu raspolaganja poljoprivrednim zemljištem i u Katastru. Na tim česticama sada se ilegalno nalazi gospodin Majić na koje je dotjerao svoju stoku. Općina Velika Kopanica je odradila prijavu svim nadležnim institucijama za ilegalan ulazak u posjed. Prilikom dolaska Inspektorice na tim česticama su pronađene tri bombe za koje se pretpostavlja da su izvađene prilikom izmuljivanja kanala.

Načelnik se dotiče proslave dvjestotog rođendana Ivana Filipovića i Dana škole.

Što se tiče Vodovoda Divoševci – Mala Kopanica, načelnik se nada da bi sljedeći mjesec mogli započeti radovi, udio Općine Velika Kopanica je otprilike oko 3.500 000,00 kn što je velika investicija za naš proračun.

Vijećnik Tomislav Matasović postavlja pitanje koliki je udio Općine Velika Kopanica u tom projektu i je li se moglo nešto sredstava osigurati iz fondova EU. Na što Načelnik pojašnjava da je iz fondova EU osigurano 80% sredstava, 10% je Vodovod, a 10% Općina Velika Kopanica, tih 10% se odnosi na 3.500 000,00 kn koje je Načelnik ranije spomenuo.

Vijećnik Tomislav Matasović postavlja pitanje u vezi Programa raspolaganja poljoprivrednim zemljištem i kada se planira Natječaj. Načelnik odgovara da se pokrenuo postupak izmjene Programa zbog razlika u veličini čestica.

Vijećnik Blaž Šokčević predlaže da se sve čestice koje su manje od hektara stave na prodaju, a prednost pri kupovini da imaju susjedi na čestici do čestice koja je na prodaju. Načelnik odgovara da postoji interes mještana koji ne mogu ostvariti uvjete iz natječaja, a mogli bi na ovaj način okrupnjati svoja gospodarstva.

Vijećnik Tomislav Matasović postavlja pitanje u vezi prostora za oglašavanje kod kružnog toka u naselju Velika Kopanica. Načelnik odgovara da će se prijedlog uvažiti i razmotriti.

Vijećnik Tomislav Matasovića pita može li se osigurati mjesto za odvoz otpadnih voda, načelnik pojašnjava da bi takvo mjesto trebalo biti udaljeno minimalno 300m od naselja i da ima dosta prijava zbog ispuštanja tih otpadnih voda blizu naselja. Načelnik navodi da će se o toj tematici raspitati.

Vijećnik Mijo Filer postavlja pitanje u vezi odlaganja smeća između Male Kopanice i Divoševaca. Načelnik pojašnjava da je to također jedan od učestalih problema, neka mjesta su riješena postavljanjem kamera, tako da će također i ovaj problem staviti na razmatranje na koji način ga riješiti.

Također, Vijećnik Mijo Filer pita može li se riješiti problem s lenijom u Maloj Kopanici koja vodi prema Prnjavoru. Lenija je zarasla, teško je prohodna i traktorima se prelazi na njivu i uništavaju se usjevi. Načelnik potvrđuje da će pokušati riješiti taj problem što prije. Također Vijećnik pita u vezi spajanja ceste sa Prnjavorom, postoji li neka mogućnost između Županije i Općine, na što Načelnik odgovara da je o tome već bilo razgovora da se ta cesta proglasi županijskom, međutim ta cesta ne zadovoljava određene uvjete koje bi trebala imati.

Kako nema nikakvih daljnjih pitanja i komentara, Predsjednik zatvara sjednicu u 19:50 h.

Zapisničarka Predsjednik Općinskog vijeća

**Marija Lolić Butorac, mag.soc. Tomislav Jagić, mag.ing.silv.**